Document ID: 32008R0085

KOMISJONI MÄÄRUS (EÜ) nr 85/2008,
30. jaanuar 2008,
lamba- ja kitseliha suhtes eraladustusabi andmise eritingimuste kohta
(kodifitseeritud versioon)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. detsembri 2001 aasta. määrust (EÜ) nr 2529/2001 lamba- ja kitselihaturu ühise korralduse kohta, (1) eriti selle artikli 12 lõiget 2,
ning arvestades järgmist:
(1)
Komisjoni 28. novembri 1990. aasta määrust (EMÜ) nr 3447/90 lamba- ja kitseliha suhtes eraladustusabi andmise eritingimuste kohta (2) on korduvalt oluliselt muudetud (3). Selguse ja otstarbekuse huvides tuleks kõnealune määrus kodifitseerida.
(2)
Lambaliha suhtes eraladustusabi andmise puhul tuleks järgida komisjoni 4. jaanuari 2008. aasta määrust (EÜ) nr 6/2008, millega kehtestatakse lamba- ja kitseliha suhtes eraladustusabi andmise üksikasjalikud eeskirjad. (4) Neid sätteid on asjakohane täiendada või kohandada.
(3)
On sobiv lisaks konkreetseks ladustusajaks antud toetussummadele kinnitada ka selle ajavahemiku pikendamisel või lühendamisel lisatavad või vähendatavad summad.
(4)
Eeldatavad turuolukorrad muudavad vajalikuks kolme- kuni seitsmekuuliste paindlike ladustamisajavahemike ettenägemise.
(5)
Asjakohaste pakkumiste tagamiseks on vaja määrata väikseim ladustatav kogus. Tuleks kohandada väljaviidavate toodete miinimumkogust.
(6)
Eraladustamisega seotud kohustuste täitmise tagamiseks esitatakse tagatis, mis tundub sobiva tagatisena.
(7)
Käesoleva määrusega ette nähtud meetmed on kooskõlas lamba- ja kitselihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 6/2008 kohaldatakse vastavalt käesoleva määruse sätetele.
Artikkel 2
1. Eraladustusabi taotlused esitatakse I lisas loetletud sekkumisasutustele.
2. Pakkumismenetluse kontekstis on lepingujärgse ladustamise perioodiks kolm kuud. Tegeliku ladustamisaja valib siiski ladustaja. See ajavahemik võib kesta minimaalselt kolm kuud ja maksimaalselt seitse kuud. Kui ladustamisaeg on pikem kui kolm kuud, suurendatakse toetust päevade kaupa 1,45 euro võrra tonni kohta päeva eest.
Artikkel 3
Lepingu miinimumkogus on neli tonni ja see on väljendatud kondiga lihas.
Artikkel 4
Iga laost väljaviimise puhul määratakse miinimumkoguseks neli tonni, mis on väljendatud toote massina lao ja töövõtja kohta. Kui lattu jäetav kogus on nimetatud kogusest väiksem, lubatakse lattu jäänud kogus või osa sellest veel ühe toiminguga välja viia.
Kui neid väljaviimise tingimusi ei järgita,
-
arvutatakse toetuse suurus väljaviidava koguse jaoks vastavalt määruse (EÜ) nr 6/2008 artikli 6 lõikele 3 ja
-
kuulutatakse 15 % artiklis 5 osutatud tagatisest väljaviidud koguse osas kaotatuks.
Artikkel 5
Tagatis on 145 eurot tonni kohta.
Artikkel 6
Määrus (EMÜ) nr 3447/90 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele kooskõlas III lisas esitatud vastavustabeliga.
Artikkel 7
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. jaanuar 2008

Labels: 3
17
6